Overberg: Brande plek-plek weer buite beheerDie Hermanus-brande is nog baie aktief en kon tot dusver nog nie beperk word nie. Foto: Overstrand Munisipaliteit Die verligting van die reënval Vrydagaand in die Overberg-distrik was van korte duur en brandbestryders moet weereens met alle mag teen wegholbrande baklei. Die Overstrand-munisipaliteit het Sondagmiddag gesê slegs die brand by Bettysbaai is tans onder bedwang, terwyl die brande by Franskraal en in die Hemel-en-Aarde-vallei weer buite beheer woed. “Hoewel goeie vordering gemaak word, is die Hermanus-brande nog baie aktief en kon dit nog nie beperk word nie. Die brand is tans op die noordelike gedeelte van die berg en daar is op die oomblik geen bedreiging vir woongebiede nie,” sê die munisipaliteit in ŉ verklaring. “Al ons spanne het gisteraand en vanoggend veilig uit die brandgebiede teruggekeer. Twee brandbestryders moes wel na ŉ mediese fasiliteit geneem word om vir onderskeidelik ŉ geswikte enkel en rookinaseming behandel te word.” Verkeersbeamptes herlei verkeer waar paaie in die gebied gesluit is. Foto: Kenny Africa Volgens die munisipaliteit was die situasie omstreeks 14:00 vanmiddag as volg: Krag- en wateronderbrekings kom steeds in Bettysbaai voor. Die munisipaliteit probeer die krag- en watertoevoer herstel, maar word deur tegniese uitdagings gekniehalter. Inwoners is per SMS ingelig oor die ligging van watertenks wat gebruik kan word, terwyl Eskom-tegnici spook om die kragtoevoer te herstel. Rook kan gesien word waar ‘n brand by Groene Weide woed. Foto: Kenny Africa Talle hulpbronne word ingespan om die brand onder bedwang te bring en te keer dat dit verder versprei. Brandbestryders is ook by die noordoostelike gedeelte van die brand waar vlamme dreig om verder te versprei. Bo-op die berg word die vlamme beheer en deurentyd gemonitor. Die R43/Franskraal-aansluiting by Uilenkraalsmond is gesluit, asook die R43 tussen Franskraal en Baardskeerdersbos. Die R43 tussen Hermanus en Gansbaai is tans nog oop, asook al die paaie in die groter Hermanus-gebied en die R44 (Clarence‑rylaan). Die munisipaliteit het ŉ beroep op die publiek gedoen om nie rond te ry om die skade te besigtig terwyl skoonmaakaksies aan die gang is nie, sodat die paaie eerder oop gehou kan word vir noodvoertuie om deur te beweeg.